అర శాతం మేర వడ్డీరేట్లు తగ్గొచ్చు..
-  మెరుగైన వర్షాల నేపథ్యంలో హెచ్‌ఎస్‌బీసీ అంచనా
                న్యూఢిల్లీ: దేశ వ్యాప్తంగా మెరుగైన వర్షపాతం నేపథ్యంలో ధరలు తగ్గి ద్రవ్యోల్బణం నియంత్రణలోకి వచ్చే అవకాశంఉ ఉన్నట్లుగా ఆర్థిక సేవల దిగ్గజ సంస్థ హెచ్‌ఎస్‌బీసీ అంచనా వేస్తోంది. దీంతో ప్రస్తుత ఆర్థిక సంవత్సరం మిగతా ఆరున్నర నెలల కాలంలో 'భారతీయ రిజర్వు బ్యాంకు' (ఆర్‌బీఐ) వడ్డీరేట్లను ఆర శాతం (50 బేసిన్‌ పాయింట్ల) మేర తగ్గించేందుకు అనువైన పరిస్థితులు నెలకొని ఉన్నట్లుగా హెచ్‌ఎస్‌బీసీ విశ్లేషించింది. మెరుగైన వర్షాల నేపథ్యంలో నిత్యవసర వస్తువులు, కూరగాయల ధరలు నియంత్రణలోనే ఉంటాయని తెలిపింది. రానున్న ఏడాది కాలంలో 'వినియోగదారు ధరల ఆధారిత ద్రవ్యోల్బణం' (సీపీఐ) ఆర్‌బీఐ లక్ష్యంగా పెట్టుకున్న 5 శాతానికి దిగువనే నమోదయ్యే అవకాశం ఉన్నట్లుగా తెలిపింది. ఆర్‌బీఐ అక్టోబరు-డిసెంబరు త్రైమాసికంలో 25 బేసిస్‌ పాయింట్ల మేర, చివరి త్రైమాసికంలో మరో 25 బేసిస్‌ పాయింట్ల మేర వడ్డీ రేట్లను తగ్గించే అవకాశం ఉన్నట్లుగా హెచ్‌ఎస్‌బీసీ లెక్కగట్టింది. ఆర్‌బీఐ తదుపరి పరపతి విధాన సమీక్షను ఆక్టోబరు 4న నిర్వహించనుంది. కొత్త ఆర్‌బీఐ గవర్నర్‌ ఉర్జిత్‌ పటేల్‌ అధికారంలోకి వచ్చాక తొలి పరపతి విధాన సమీక్ష ఇదే కానున్నందున వడ్డీరేట్ల తగ్గింపుపై అంచనాలు పెరిగిన సంగతి తెలిసిందే.
మీ స్నేహితులకు రికమెండ్ చెయ్యండి